Meddelelse om indledning af en antidumpingprocedure vedrørende importen af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Egypten, Ungarn, Iran, Libyen, Slovakiet og Tyrkiet

(2001/C 364/04)

Kommissionen har modtaget en klage i henhold til artikel 5 i Kommissionens beslutning nr. 2277/96/EKSF(1) (i det følgende benævnt "grundbeslutningen"), senest ændret ved Kommissionens beslutning nr. 435/2001/EKSF(2), hvori det hævdes, at visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Egypten, Ungarn, Iran, Libyen, Slovakiet og Tyrkiet (i det følgende benævnt "de pågældende lande") importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 12. november 2001 af Eurofer (European Confederation of Iron and Steel Industries) (i det følgende benævnt "klageren") på vegne af producenter, der tegner sig for en betydelig del, i dette tilfælde mere end 50 %, af den samlede produktion i Fællesskabet af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede.

2. Produkt

Det produkt, der påstås indført til dumpingpriser, er fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede (i det følgende benævnt "det pågældende produkt") med oprindelse i Egypten, Ungarn, Iran, Libyen, Slovakiet og Tyrkiet, som i øjeblikket tariferes under KN-kode 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 og 7208 39 90. KN-koderne er kun angivet til orientering.

3. Påstand om dumping

For så vidt angår Tyrkiet er påstanden om dumping baseret på en sammenligning af den normale værdi fastsat på grundlag af hjemmemarkedspriserne med eksportpriserne på det pågældende produkt ved salg til Fællesskabet.

For så vidt angår Egypten, Ungarn, Iran, Libyen og Slovakiet er påstanden om dumping baseret på en sammenligning af den beregnede normale værdi med eksportpriserne på det pågældende produkt ved salg til Fællesskabet.

På dette grundlag er de beregnede dumpingmargener betydelige for alle de pågældende eksportlandes vedkommende.

4. Påstand om dumping

Klageren har fremlagt bevis for, at importen af det pågældende produkt fra Egypten, Ungarn, Iran, Libyen, Slovakiet og Tyrkiet generelt er steget i absolutte tal og udtrykt i markedsandel.

Det hævdes, at mængden af det pågældende importerede produkt og priserne på produktet bl.a. har haft negative indvirkninger på EF-erhvervsgrenens salgsmængde og priser, hvilket har haft betydelige negative følger for de samlede resultater, den finansielle situation og beskæftigelsen i EF-erhvervsgrenen.

5. Undersøgelsesperiode

Undersøgelsesperioden for så vidt angår denne dumping omfatter tidsrummet fra 1. januar 2001 til 31. december 2001. I henhold til artikel 6, stk. 1, i grundbeslutningen skal undersøgelsesperioden normalt være afsluttet umiddelbart forud for indledningen af proceduren. I betragtning af de særlige omstændigheder i denne sag mener Kommissionen imidlertid, at det er mere hensigtsmæssigt at vælge en undersøgelsesperiode, som er sammenfaldende med kalenderåret 2001. Dette vil lette indsamlingen af oplysninger og den efterfølgende kontrol, idet kalenderåret i henhold til de oplysninger, som Kommissionen har adgang til, for de fleste producenter i Fællesskabet svarer til regnskabsåret. I EF-erhvervsgrenen i denne sektor afgives ordrene endvidere normalt kvartalsvis, og der kan være ret omfattende prisudsving. Af ovennævnte grunde og i betragtning af, at den pågældende undersøgelse indledes næsten ved udgangen af 2001, har man skønnet, at det ville give mere repræsentative og anvendelige resultater at anvende oplysninger fra kalenderåret end oplysninger fra de sidste 12 måneder umiddelbart forud for indledningen af proceduren.

6. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af den pågældende EF-erhvervsgren, og at der foreligger tilstrækkelige beviser til at begrunde indledningen af en procedure, og den indleder derfor en undersøgelse i henhold til artikel 5 i grundbeslutningen.

6.1. Procedure for fastsættelse af dumping og skade

Undersøgelsen vil påvise, om det pågældende produkt med oprindelse i Egypten, Ungarn, Iran, Libyen, Slovakiet og Tyrkiet importeres til dumpingpriser, og om denne dumping har forvoldt skade.

a) Stikprøver

I betragtning af det tilsyneladende store antal importører, der er involveret i denne procedure, kan Kommissionen i medfør af artikel 17 i grundbeslutningen beslutte at anvende stikprøver.

i) Stikprøve af importører

For at give Kommissionen mulighed for at afgøre, om det er nødvendigt at anvende stikprøver og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og opgive følgende oplysninger om deres selskab eller selskaber inden for den frist, der er fastsat i punkt 7, litra b), nr. i), i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- selskabets samlede omsætning i euro i perioden fra 1. januar 2001 til 31. december 2001

- antal ansatte i alt

- udførlig beskrivelse af selskabets aktiviteter i forbindelse med det pågældende produkt

- mængden i tons og værdien i euro af importen til og videresalget på Fællesskabets marked af det pågældende importerede produkt med oprindelse i Egypten, Ungarn, Iran, Libyen, Slovakiet og Tyrkiet i perioden fra 1. januar 2001 til 31. december 2001

- navne på alle forretningsmæssigt forbundne selskaber(3), som er involveret i produktion og/eller salg af det pågældende produkt

- andre relevante oplysninger, som kan være nyttige for Kommissionen ved udvælgelse af stikprøven

- angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af kontrol på stedet af besvarelsen.

Kommissionen vil endvidere kontakte alle kendte importørsammenslutninger for at indhente de oplysninger, som den har brug for med henblik på at udvælge en stikprøve af importører.

ii) Endelig udvælgelse af stikprøven

Alle interesserede parter, der ønsker at afgive oplysninger, der er relevante for udvælgelsen af stikprøven, skal gøre dette inden for den frist, der er fastsat i punkt 7, litra b), nr. i), i denne meddelelse.

Kommissionen agter at foretage den endelige udvælgelse af stikprøven efter at have konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 7, litra b), nr. ii), i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundbeslutningen.

b) Spørgeskemaer

For at indhente de oplysninger, som Kommissionen anser for nødvendige til undersøgelsen, vil den sende spørgeskemaer til den pågældende erhvervsgren og alle producentsammenslutninger i Fællesskabet, til eksportører og producenter i Egypten, Ungarn, Iran, Libyen, Slovakiet og Tyrkiet, til alle eksportør- og producentsammenslutninger, til de importører, der er udtaget til stikprøven, til alle importørsammenslutninger, der er nævnt i klagen, samt til myndighederne i de pågældende eksportlande.

Under alle omstændigheder bør alle parter straks kontakte Kommissionen pr. telefax eller senest inden for den frist, der er fastsat i punkt 7, litra a), nr. i), for at finde ud af, om de er anført i klagen, og i givet fald anmode om et spørgeskema, da fristen i punkt 7, litra a), nr. ii), i denne meddelelse gælder for alle interesserede parter.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, supplere deres besvarelser af spørgeskemaerne med andre oplysninger og fremlægge relevant dokumentation. Oplysninger og dokumentation skal være Kommissionen i hænde inden for den frist, der er fastsat i punkt 7, litra a), nr. ii), i denne meddelelse.

Kommissionen kan desuden høre interesserede parter mundtligt, hvis de indgiver en begrundet anmodning herom. Denne anmodning skal indgives inden for den frist, der er fastsat i punkt 7, litra a), nr. iii), i denne meddelelse.

6.2. Procedure for vurdering af Fællesskabets interesser

Hvis påstanden om, at der forekommer dumping og derved forvoldes væsentlig skade, bekræftes, vil der i overensstemmelse med artikel 21 i grundbeslutningen blive truffet afgørelse om, hvorvidt det vil være i modstrid med Fællesskabets interesser at indføre antidumpingforanstaltninger. EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist, der er fastsat i punkt 7, litra a), nr. ii) i denne meddelelse, hvis de kan påvise, at der er en objektiv forbindelse mellem deres aktiviteter og det pågældende produkt. Parter, der har reageret som angivet i foregående sætning, kan anmode om at blive hørt inden for den frist, der er fastsat i punkt 7, litra a), nr. iii) i denne meddelelse, med angivelse af hvilke særlige grunde der er til, at de bør høres. Der gøres opmærksom på, at der kun vil blive taget hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

7. Frister

a) Generelle frister

i) For anmodning om et spørgeskema

Interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende, indsende besvarelser af spørgeskemaer og alle andre oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller supplerende oplysninger senest 40 dage efter offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundbeslutningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaerne inden for de frister, der er fastsat i punkt 7, litra b), nr. ii), i denne meddelelse.

iii) Høringer

Interesserede parter kan ligeledes anmode om at blive hørt af Kommissionen inden for samme frist på 40 dage.

b) Særlige frister for stikprøven

i) Alle oplysninger, som er relevante for udvælgelsen af stikprøven, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere de berørte parter, som har givet udtryk for vilje til at indgå i stikprøven, om den endelige udvælgelse af prøven inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

8. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (elektronisk format må ikke anvendes, medmindre andet er angivet) med angivelse af den pågældende parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

9. Manglende samarbejde

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundbeslutningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

10. Tidsplan for undersøgelsen

Undersøgelsen vil i henhold til artikel 6, stk. 9, i grundbeslutningen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundbeslutningen kan midlertidige foranstaltninger senest indføres 9 måneder efter offentliggørelsen af denne meddelelse i De Europæiske Fællesskabers Tidende.

(1) EFT L 308 af 29.11.1996, s. 11.

(2) EFT L 63 af 3.3.2001, s. 14.

(3) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).